text: Sønderjysk Forsikring udsætter beslutning 
  14 juni 2015 kl. 12.49
  Protester mod at flytte forsikringsselskabs hovedsæde fra Sønderborg til Aabenraa sætter bremse for den endelige beslutning. Ekstraordinær generalforsamling aflyst.
  Sønderjysk Forsikring aflyser ekstraordinær generalforsamling i morgen mandag den 15. juni. Dermed udsættes den igangværende beslutningsproces om at flytte hovedsædet.
  I en pressemeddelelsen skriver selskabet: 
  "Vi har lyttet, og det især til vores delegeretforsamling, som består af 35 medlemmer heraf 11 nye. Bestyrelsen har ønsket at uddybe informationen til delegeretforsamlingen, da det er vigtigt, at alle delegerede føler sig ordentligt klædt på til beslutningsprocessen. Det allerede udarbejdede materiale til de delegerede vil derfor blive tilføjet yderligere bagvedliggende analyser. Uddybet skriftligt materiale vil tilgå de delegerede efter sommerferien. Herefter indkalder vi på ny til en ekstraordinær generalforsamling jf. vedtægterne."
  